
חולין דף ע"ה, שחיטת בן פקועה
א. השחיטה
1. חולין, דף ע"ה: "אדא בר חבו הוה ליה בן פקועה דנפל דובא עליה, אתא לקמיה דרב אשי, א"ל: זיל שחטיה".
2. תוספות שם: "אף על גב דסבר כרבנן, לא אסר משום דרוסת הזאב, דדוקא בשחיטה גזרו דמיפרסמא אבל טרפות דידיה לא מיפרסמא כל כך".
3. תורת הבית הארוך, ב' ה': "לפי שעיקר מה שהצריכוהו חכמים שחיטה אינו אלא משום מראית העין ואיכא לאיחלופי בבהמה מעליא, אבל סימני טרפה אין אוסרין אותו כלל שאין לחוש לסימני טרפה משום מראית העין שאין הרואה אותו יודע שנטרף והבא לימלך מלמדין אותו ... ולענין הלכות שחיטה גם כן נראה דלא שייכי ביה ואפילו החליד או דרס מותר וכן אמר שחטו בסכין פגומה שאין הרואה יודע זה והבא לימלך מלמדין אותו". 
4. בדק הבית שם: "ואני אומר אם אתה מתיר בסכין פגומה אף אני אומר כיצד הוא עושה נוחרו או עוקרו או עושהו גיסטרא ובלבד בצנעה, וחס ושלום נשתקע דבר זה ולא נאמר, שלא נאמרו אלא טריפות כעין דריסה שאינן אלא סירטא, ויש בדבר כמה דינין דבעינן מדעת ובעינן מחיים ויש שאין להם דריסה ויש שאין להם בגדולים. אבל ודאי טעין הוא שחיטה בהלכות שחיטה כלו כבהמה דעלמא וכן שאר דיני טריפות נוהגין בו ואפשר שבדיני ספיקות נוהגין בו להקל".
5. שולחן ערוך יורה דעה, י"ג ב': "ואם מצא בה בן ט' חי, אם הפריס על גבי קרקע, טעון שחיטה; אבל שאר טרפות אינו אוסר אותו".
6. ש"ך שם: "טרפות שהוא מחמת שחיטה כגון ששהה או דרס או החליד או הגרים או שחט בסכין פגומה וכיוצא בזה כאלו לא שחט דמי, דכיון שהצריכוהו שחיטה בעי שחיטה מעליותא כ"פ הרא"ש והר"ן והרא"ה בב"ה ושאר פוסקים".

ב. הברכה על השחיטה
7. שו"ת הרשב"א, א' תקכ"ה: "שאלת עוד הא דאמר רבא (פסחים פ"ק דף ו') עיסת ארנונא חייבת בחלה משום דלית לה קלא אם חייב לברך על הפרשתה? דנראה שאינו חייב כיון שאינו אלא משום הרואין ולא מן הדין דהא כתוב עריסותיכם. וכן הדומין לזה כבן פקועה שהפריס על גבי קרקע. תשובה כל שהצריכו חכמים להפריש או לשחוט מאיזה טעם שאמרו מצוה של דבריהם היא. ועל מצוה של דבריהם מברכין".
8. פתחי תשובה על השולחן ערוך שם, ס"ק ג': "ועיין בתשובת בשמים ראש סי' רפ"ג שכתב שאין מברכין על שחיטתו ע"ש".
9. פרי חדש שם, ס"ק ה': "דכיון שהצריכוהו שחיטה בעי שחיטה מעלייתא, וכן פסקו הרא"ש והר"ן והרא"ה בבדק הבית ... אבל דעת הרשב"א בתורת הבית, שאפילו החליד או דרס מותר וכן אם שחטו בסכין פגומה לפי שאין הרואה יודע זה. ולי נראה דנפקא מינה נמי מהך פלוגתא אי מברך על שחיטתו או לא, דלדעת המצריכין שחיטה כתיקנה משמע ודאי שיברך על השחיטה דהא מצוה דרבנן הויא, ואדרבנן מברכינן; אבל לדעת הרשב"א משמע שאינו מברך כיון שאין כל דיני שחיטה נוהגין בו. אלא שמצאתי להרשב"א גופיה בתשובה [חלק א] סימן תקכ"ה שכתב דבן פקועה שהפריס על גבי קרקע דמצוה של דבריהם היא ומברכין על שחיטתו, ואפשר שטעמו דכיון דמצוה לשחוט מדרבנן לאפוקי ניחור ועיקור דאף לדידיה לא מהני אם כן שייך שפיר לברך וצונו על השחיטה אף על פי שאין כל דיני שחיטה נוהגים בו. ובלאו הכי הא קיימא לן כסברת הרא"ש והר"ן ושאר פוסקים דבעינן שחיטה מעליא וכל דברים הפוסלות בשאר שחיטות פוסלות גם כן בזו ואם כן פשיטא שמברכין על השחיטה וכדכתיבנא. 
ודלא כדמשמע מדברי הר"ן בפרק במה מדליקין [שבת י, א ד"ה אמר רב הונא] גבי חצר שיש לה שני פתחים שכתב דכיון שאינו מדליק אלא משום חשדא לא מברך אלא אחד פתחא, וליתא דכיון דמדרבנן צריך להדליק אף על גב שלא הצריכו להדליק אלא משום חשדא דעלמא מצוה דרבנן היא ומחייב לברוכי עלה.
קונטרס אחרון: ולא דמי למה שכתב באו"ח בסימן תל"ה שמי שלא בדק בתוך הפסח שיבדוק אחר הפסח אלא שעל הבדיקה שלאחר הפסח לא יברך, ולא אמרינן דכיון דתקנתא דרבנן היא בדין הוא דליבריך עילוה דומיא דהכא, דשאני התם שאע"פ שמצווה לבדוק אינו מצווה לבער החמץ שמוצא אלא משמע ודאי דבהיכרא כל דהו דליעביד ליה סגי בהכי ... וכיון דלא מיחייב לבעוריה מן הבית בדין הוא דלא ליבריך עילויה על ביעור חמץ ודוק".
10. פלתי שם, ס"ק ד' (ועיין שם בברכי יוסף, ס"ק ה'): "והרשב"א בתשובה כתב שיש לברך כמו על כל מצוות דרבנן, ופר"ח (ס"ק ה') פקפק מדברי הר"ן פרק במה מדליקין (שבת י' ע"א ד"ה אמר רב הונא) בחצר שיש לו שני פתחים דמדליק בשניהם, וכתב הר"ן דאין לברך, הואיל וליכא רק משום חשדא, ע"ש. ואין הנדון דומה, דשם משום חשדא, והכא משום מראית עין, ומי מדמה זה לזה?! גם שם הפירוש שלא יברך בשני פתחים, רק בפתח אחד, ומוציא חבירו, דכיון דהוא משום חשדא, הני שני פתחים שייכים בהדדי, וכחד יחשב, ומברך על אחד ופוטר חבירו. אבל כאן לפטור אותו כלל מברכה, והוא מקיים מצוה דרבנן, זו לא שמענו".
